Izvor: N1

Sedma protesna šetnja "1 od 5 miliona" iznedrila je novi zahtev okupljenih građana upućen opoziciji - očekuju "da predstavi jasan plan zdrave državne uprave, po kojem niko ne bi mogao ni da pomisli da radi ovo što sada rade političari na vlasti". Opozicija, dan kasnije, nudi prelaznu vladu. Da li je takav dogovor moguć i kakve bi bile garancije.

"Ostavka Vučića" - jedan jedini zahtev protesta u Beogradu. Ali, nije baš tako. Iako su građanke i građani na ulicama prestonice pre svega jer ih iritira vlast, to ne znači da političare koji takođe šetaju subotom prihvataju zdravo za gotovo. Ne kriju: opoziciji bi dali glas, ali uz uslov.

"Hoćemo da nam napišete kako ćemo da vas kontrolišemo, kako ćemo da vas smenimo ako ne budete valjali. Da nam napišete, izložite, a zatim i potpišete, imenom i prezimenom", rekao je Branislav Trifunović, glumac.

Ovaj zahtev nije besmislen - uveren je sociolog Dario Hajrić, sagovornik N1. Jer, podseća, opozicija funkcioniše po principu - ljudi su dovoljno ljuti na Vučića i to je dovoljno da podrže nas.

"Bojim se da opozicija ne pokazuje nikakav nagoveštaj drugačijeg načina razmišljanja. I to je ono što je zapravo po meni najproblematičnije. Opozicija ne pokazuje je li da - sutra mi kada dođemo na vlast mi ćemo da radimo stvari drugačije. Ne, nego - mi ćemo da radimo stvari, pa će onda da bude ok. To ne znači ništa. Zašto bih ja verovao bilo kome, bilo kom tom opozicionom lideru da on neće biti novi Vučić", kaže Hajrić.

Nećemo - odgovaraju lideri Savezu za Srbiju. Tvrde: ne borimo se za vlast, nego za zdravu pamet i normalno društvo. Zato predlažu prelaznu vladu, u kojoj ne bi zauzeli nijednu fotelju.

"To su stručnjaci za koje je do sada nedvosmisleno utvrđeno da su ljudi koji su od integriteta, od iskustva, profesionalci u svojim poslovima, na kraju krajeva oni koji treba da u tom pristojnom roku od godinu dana konsoliduju sve institucije i da ih vrate u normalu. To je garancija, dakle, slobodno društvo, nezavisne institucije, slobodni mediji, jedna fer utakmica će iznediriti i jednu novu političku ponudu", kaže Nebojša Zelenović, iz Savez za Srbiju.

Novija istorija Srbije inače već beleži pokušaj pisanog dogovora opozicije i birača. 2000. DOS je napisao takozvani Ugovor sa narodom.

Između ostalog, političari su se obavezali da će smanjiti broj ministarstava, poslanicima dostaviti tajna dosijea, preduzeti konkretne mere za Kosovo i Metohiju. Ipak, 10 tačaka tog dokumenta mahom je ostalo mrtvo slovo na papiru.